作者:無名氏
標題:十二時・憶少年
內容:炎圖景運正延鴻。文思坐深宮。慈寧大養，樂事時奏宸聰。皇齡永，恩霈下，遍寰中。君王乘彩服，嬪御上瑤鍾。年年誕節，就盈吉月，交慶流虹。歡洽意方濃。不覺仙遊渺邈，但號泣蒼穹。追慕念音容。詩書慈儉，配古追蹤。躬行四德，誰知繼、二南風。移盼俄空，寶鑑脂澤塵封。清都遠，帝鄉遙，杳難通。想雲軿、還上瀛蓬。稽山何在，當年禹宅，萬古蔥蔥。最難堪，潮頭定，海波融。